# **Noč knjige – Moja najboljša noč s knjigo**

Spomnim se, da sem že kot otrok preživela veliko neprespanih noči s knjigo v roki. Moja prva taka izkušnja, ki mi je tudi najbolj ostala v spominu, se je zgodila v četrtem ali petem razredu osnovne šole, ko sem si iz šolske knjižnice prvič izposodila knjigo iz zbirke Goosebumps – zbirka grozljivk namenjena mladini, ki jo že od leta 1992 izdaja pisatelj Robert Lawrence Stine. Sedaj se ne spomnim več katera izmed njih je bila prva, ki me je držala pokonci do zgodnjih jutranjih ur, ampak tudi ni preveč pomembno, saj sem slej ko prej prebrala vse, ki jih je naša mala šolska knjižnica omogočala.

Ko pomislim na zbirko Goosebumps, se mi v spominu izriše, kako sem se zavita v debelo odejo tresla od strahu zraven svoje nočne lučke, ko sem skoraj mrzlično obračala strani in si komaj upala dihati. Kljub grozi mi ni padlo na kraj pameti, da bi knjigo zaprla in nadaljevala naslednje jutro – morala sem izvedeti kako se konča. Minute so tekle in čeprav sem na vsake toliko časa pomislila na to kako grozno bo naslednje jutro, ni bilo sile, ki bi me tisti trenutek prepričala naj zgodbo dokončam naslednji dan.

Kasneje, ko sem prebrala zadnji list, zaprla knjigo in ugasnila luč, ter se še vedno zdrznila ob vsakem zvoku in šumu, ki je pretrgal noč, sem si obljubila, da nikoli več ne bom vzela knjige iz te zbirke, da tega avtorja ne bom več ošvrknila niti z očesom, da mojega spanca ne bodo več kradle grozljive pripovedi in si hkrati ne preveč prepričljivo dopovedovala, da pošasti pač niso resnične in sama sebe rotila, naj že enkrat prosim zaspim.

Naslednji dan sem seveda odkorakala v knjižnico in meni nič tebi nič vzela naslednjo številko iz zbirke ter se posledično spet tresla dolgo v noč. Vaba je bila očitno premočna, jaz pa na žalost preveč radovedna.

Kljub adrenalinu, ki me je preplavljal takrat, ko je knjiga sedela v mojih rokah in so moje oči švigale od besede do besede, je to danes zame eden najboljših spominov kar jih imam, ko pomislim na vrsto noči, ki sem jih preživela s knjigo.